DECIZIA COMISIEI
din 10 septembrie 2007
de autorizare a Sloveniei să prelungească cu doi ani viticoli posibilitatea de derogare de la tăria alcoolică totală minimă în volume stabilită pentru zona C II, pentru vinurile din regiunea Primorska, inclusiv vinurile de calitate Teran PTP Kras produse în regiuni determinate
[notificată cu numărul C(2007) 4085]
(Numai textul în limba slovenă este autentic)
(2007/607/CE)
COMISIA COMUNITĂȚILOR EUROPENE,
având în vedere Tratatul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei,
având în vedere Actul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, în special anexa XIII, capitolul 5 A, punctul 2 (c),
întrucât:
(1)
Anexa V punctul C 2 (e) și anexa VI punctul E 3 (e) la Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1) stabilesc limitele inferioare ale tăriei alcoolice naturale în volume (TAV) minime a vinurilor de masă și a v.c.p.r.d. (vinurile de calitate produse în regiuni determinate) pentru zona viticolă C II, care pot face obiectul unei îmbogățiri.
(2)
Prin derogare de la aceste limite, actul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei prevede, la anexa XIII capitolul 5.A, că pentru vinurile de masă și pentru v.c.p.r.d. provenite din zona viticolă Primorska din zona C II a Sloveniei se poate face derogare de la această limită inferioară pentru cei trei ani viticoli 2004/2005, 2005/2006 și 2006/2007 fără a se depăși limita inferioară a TAV minime stabilite pentru zona viticolă C I (a). Se prevede că Slovenia pregătește la sfârșitul fiecăruia dintre anii respectivi un raport privind TAV minimă a strugurilor pentru cei trei ani menționați.
(3)
Slovenia a transmis la 24 aprilie 2007 un raport detaliat privind TAV minimă a strugurilor recoltați în zona Primorska, inclusiv v.c.p.r.d. Teran PTP Kras. Cu toate acestea, având în vedere că cei trei ani pentru care au fost efectuate aceste măsurători s-au caracterizat prin condiții climatice extrem, chiar anormal, de favorabile, autoritățile slovene estimează că valorile înregistrate nu sunt reprezentative pentru condițiile întâlnite de obicei în această regiune și nu pot duce la concluzii definitive pentru determinarea valorii normale a TAV pentru această regiune. Astfel, autoritățile slovene au solicitat prelungirea perioadei de derogare de la limita minimă a TAV pentru struguri.
(4)
În conformitate cu condițiile prevăzute pentru această derogare, prin urmare, este necesară prelungirea perioadei de derogare cu doi ani viticoli, înainte de a putea respecta limita minimă a TAV pentru musturile pentru vinuri de masă și pentru v.c.p.r.d din zona Primorska, inclusiv v.c.p.r.d. Teran PTP Kras, respectiv prelungirea derogării pentru anii viticoli 2007/2008 și 2008/2009,
ADOPTĂ PREZENTA DECIZIE:
Articolul 1
Prin derogare de la punctul C 2 (e) din anexa V și de la punctul E 3 (e) din anexa VI la Regulamentul (CE) nr. 1493/1999, se poate face excepție de la tăria alcoolică totală minimă în volume stabilită pentru zona C II pentru vinurile de masă și pentru v.c.p.r.d. în cursul celor doi ani viticoli consecutivi 2007/2008 și 2008/2009 în regiunea viticolă Primorska din Slovenia, în situația în care condițiile climatice sau condițiile de cultivare sunt extrem de defavorabile și este imposibil de atins tăria alcoolică totală minimă în volume cerută pentru zona C II.
Cu toate acestea, tăria alcoolică totală minimă în volume nu poate fi mai mică decât cea stabilită pentru vinurile de masă și v.p.c.r.d. din zona C I (a).
Articolul 2
Prezenta decizie se adresează Republicii Slovenia.
Adoptată la Bruxelles, 10 septembrie 2007.